Nordjyllands Politi har mandag ryddet en ejendom ved Sæby, hvor der er foregået skunkproduktion.

Det var store oprydningsdag på en ejendom ved Sæby, da Nordjyllands Politi mandag mødte op for at kigge nærmere på det, der menes at være et skunklaboratorium. Flere betjente tog mandag formiddag hul på arbejdet med at afsøge hele den store ejendom, og aktionen varede adskillige timer. Ejendommen på Solsbækvej syd for Sæby kom i politiets søgelys, da nogen søndag havde forsøgt at sætte ild til en port ved ejendommens ladebygning. Beredskabet rykkede ud, og derved blev skunklaboratoriet opdaget. - Det er et af de større skunklaboratorier. Vi snakker om 120 kvadratmeter til dyrkning af skunk. Det er indrettet med varme, lys og ventilation, der gør, at vi ikke er i tvivl om, hvad der er foregået derude, siger politikommissær Peter Skovbak fra Nordjyllands Politi, som er leder af Efterforskningscenter Frederikshavn. Hjemmeværnet har holdt vagt ved ejendommen natten over, og mandag ankom betjente fra Nordjyllands Politi og afspærrede både huset og laden på landejendommen. Efterfølgende begyndte en større efterforskning af stedet. - Jeg forventer, vi kan afslutte derude til aften, og så kan vi frigive stedet, siger Peter Skovbak. De effekter, som ifølge politiet har været anvendt til skunkproduktion, bliver beslaglagt. Der er på nuværende tidspunkt ikke foretaget anholdelser i sagen.